title: Vykonávacie nariadenie Komisie (EÚ)2019/1804 z 28. októbra 2019, ktorým sa mení vykonávacie nariadenie (EÚ) č. 809/2014, pokiaľ ide o zmeny žiadostí o pomoc a žiadostí o platbu, kontroly v integrovanom administratívnom a kontrolnom systéme a kontrolný systém v súvislosti s krížovým plnením

text:
                  29.10.2019

                  SK

                  Úradný vestník Európskej únie

                  L 276/12

         VYKONÁVACIE NARIADENIE KOMISIE (EÚ)2019/1804
         z 28. októbra 2019,
         ktorým sa mení vykonávacie nariadenie (EÚ) č. 809/2014, pokiaľ ide o zmeny žiadostí o pomoc a žiadostí o platbu, kontroly v integrovanom administratívnom a kontrolnom systéme a kontrolný systém v súvislosti s krížovým plnením
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (1), a najmä na jeho článok 62 ods. 2 prvý pododsek písm. a), d) a h), na článok 78 prvý pododsek písm. b) a c) a na článok 96 ods. 4,
         keďže:

                     (1)

                     V článku 14 ods. 4 vykonávacieho nariadenia Komisie (EÚ) č. 809/2014 (2) sa členským štátom umožňuje povoliť príjemcovi platby na poľnohospodárske postupy prospešné pre klímu a životné prostredie podľa nariadenia Európskeho parlamentu a Rady (EÚ) č. 1307/2013 (3) v riadne odôvodnených prípadoch zmeniť obsah jednotnej žiadosti, pokiaľ ide o využívanie poľnohospodárskych pozemkov nahlásených po konečnom termíne predloženia jednotnej žiadosti. Počas vegetačného obdobia u príjemcov môže vzniknúť potreba upraviť pestovateľský plán, a to vzhľadom na konkrétnu plodinu alebo lokalitu jej pestovania. Dôvodom môžu byť zmenené poveternostné podmienky alebo iné poľnohospodárskej podmienky. Príjemcovia platby uvedenej v článku 30 nariadenia Európskeho parlamentu a Rady (EÚ) č. 1305/2013 (4) sa môžu ocitnúť v podobnej situácii, predovšetkým v prípade medziplodín. Preto je vhodné umožniť členským štátom povoliť predmetným príjemcom zmeniť jednotnú žiadosť alebo žiadosť o platbu v prípade poľnohospodárskych pozemkov nahlásených na účel platby uvedenej v článku 30 nariadenia (EÚ) č. 1305/2013. Navyše by sa tento odsek mal vypustiť z článku 14 vykonávacieho nariadenia (EÚ) č. 809/2014 a mal by sa zahrnúť do jeho článku 15, pretože sa týka zmien jednotnej žiadosti alebo žiadosti o platbu. Takisto by sa malo objasniť, že tieto zmeny sa môžu vykonať po uplynutí všeobecných lehôt na oznámenie zmien a že členské štáty môžu stanoviť konečný termín ich oznámenia.

                     (2)

                     V článku 15 ods. 1b sa stanovujú zmeny jednotnej žiadosti alebo žiadosti o platbu, ak sa vykonávajú monitorovacie kontroly. Je vhodné objasniť, že toto ustanovenie sa vzťahuje na možnosť zmeniť jednotnú žiadosť alebo žiadosť o platbu na základe predbežných výsledkov monitorovacích kontrol. Takisto by sa malo špecifikovať, čo predmetné zmeny môžu zahŕňať.

                     (3)

                     V článku 15 ods. 2 vykonávacieho nariadenia (EÚ) č. 809/2014 sa stanovuje lehota platná pre zmeny jednotnej žiadosti alebo žiadosti o platbu. V článku 15 ods. 3 uvedeného nariadenia sa stanovuje, v akých situáciách už nie je možné vykonať zmeny v jednotnej žiadosti alebo žiadosti o platbu. Tieto pravidlá neplatia, ak sa u príjemcov vykonávajú monitorovacie kontroly, a to z dôvodu osobitostí týchto typov kontrol. Preto je vhodné objasniť, v akých prípadoch príjemcovia môžu vykonať dané zmeny. Ďalej je vhodné povoliť príslušným orgánom určiť dátum oznámenia predmetných zmien na úrovni režimu pomoci, podporného opatrenia alebo typu operácie, pri ktorých sa vykonávajú monitorovacie kontroly.

                     (4)

                     Členské štáty sa môžu rozhodnúť vykonávať monitorovacie kontroly pri určitých režimoch pomoci, podporných opatrenia, typoch operácií alebo požiadavkách a normách relevantných z hľadiska krížového plnenia a zároveň pri iných režimoch, opatreniach, typoch operácií alebo požiadavkách a normách zachovať kontroly na mieste na základe vzoriek. Výsledkom môžu byť situácie, keď monitorovacie kontroly odhalia zistenia relevantné pre určenie miery dodržiavania pravidiel režimov, opatrení, typov operácií, alebo noriem a požiadaviek relevantných z hľadiska krížového plnenia, na ktoré sa vzťahujú kontroly založené na vzorkách. Preto je vhodné stanoviť pravidlá zohľadňovania takýchto zistení.

                     (5)

                     Malo by sa objasniť, že povinnosť vzájomného oznamovania výsledkov kontrol uložená v článku 27 vykonávacieho nariadenia (EÚ) č. 809/2014 sa vzťahuje aj na požiadavky a normy relevantné z hľadiska krížového plnenia. Článok 27 by sa preto mal zodpovedajúcim spôsobom zmeniť.

                     (6)

                     Článok 38 vykonávacieho nariadenia (EÚ) č. 809/2014 sa týka merania plochy. Jeho odsek 1 sa však vzťahuje na možnosť obmedziť kontroly oprávnenosti a meranie plochy na náhodne vybranú vzorku minimálne 50 % poľnohospodárskych pozemkov, na ktoré boli podané žiadosti o pomoc alebo žiadosti o platbu. V záujme jasnosti by sa pravidlá týkajúce sa overovania podmienok oprávnenosti mali vypustiť z článku 38 a zahrnúť do článku 39.

                     (7)

                     Členské štáty sa môžu rozhodnúť vykonávať monitorovacie kontroly pri určitých režimoch pomoci, podporných opatreniach alebo typoch operácií v súlade s článkom 40a vykonávacieho nariadenia (EÚ) č. 809/2014 a pri iných režimoch, opatreniach alebo operáciách zachovať kontroly na mieste na základe vzoriek, ktoré zahŕňajú meranie plochy stanovené v článku 38 predmetného nariadenia. Výsledkom môžu byť situácie, keď poľnohospodárske pozemky zmerané v súlade s kontrolou na mieste na základe vzoriek nezodpovedajú ploche stanovenej ako základ výpočtu pomoci alebo podpory, keď sa vykonávajú monitorovacie kontroly. V článku 38 vykonávacieho nariadenia (EÚ) č. 809/2014 by sa preto malo objasniť, ktoré plochy sú v takom prípade smerodajné.

                     (8)

                     Všetky poľnohospodárske plochy, ktoré príjemca nahlásil a ktoré sa vyberú na kontrolu na mieste sa musia zmerať v súlade s článkom 38 vykonávacieho nariadenia (EÚ) č. 809/2014 a podmienky ich oprávnenosti sa musia overiť v súlade s článkom 39 toho istého nariadenia. To zahŕňa rozľahlé poľnohospodárske pozemky v podobe trvalého trávneho porastu alebo trvalých pasienkov, ktoré využívajú spoločne viacerí príjemcovia, čo môže znamenať výrazné pracovné zaťaženie pre príslušné orgány. S cieľom obmedziť pracovnú záťaž a zároveň zachovať primeranú úroveň ochrany fondov Únie je vhodné stanoviť možnosť nahradiť meranie a kontroly podmienok oprávnenosti, záväzkov a iných povinností kontrolami na základe ortofotosnímok používaných na pravidelné aktualizácie systému identifikácie poľnohospodárskych pozemkov a stanoviť podmienky, za ktorých príslušné orgány môžu túto možnosť využiť.

                     (9)

                     Keď je overenie oprávnenosti poľnohospodárskych pozemkov počas kontrol opatrení rozvoja vidieka na mieste obmedzené na náhodnú vzorku minimálne 50 % poľnohospodárskych pozemkov, na ktoré boli podané žiadosti o platbu, môže sa stať, že niektoré kritériá oprávnenosti, záväzky a iné povinnosti sa neskontrolujú primerane. Preto je vhodné v článku 39 vykonávacieho nariadenia (EÚ) č. 809/2014 stanoviť výber dodatočnej vzorky na základe rizika, ktorá umožní kontrolu takýchto kritérií oprávnenosti, záväzkov alebo iných povinností.

                     (10)

                     Kľúčovým účelom monitorovacích kontrol je podporovať príjemcov pri plnení kritérií oprávnenosti, záväzkov a iných povinností a umožniť im napraviť zistené problémy. Preto je dôležité objasniť povinnosť príslušných orgánov komunikovať s príjemcami včas, a to predovšetkým o varovaniach a predbežných výsledkoch automatizovanej analýzy časového radu satelitných údajov. Preto by sa v článku 40a ods. 1 prvom pododseku písm. d) vykonávacieho nariadenia (EÚ) č. 809/2014 mali stanoviť základné zásady oznamovania predbežných výsledkov monitorovacích kontrol zo strany príslušných orgánov.

                     (11)

                     Článok 40a ods. 1 druhý pododsek vykonávacieho nariadenia (EÚ) č. 809/2014 sa vzťahuje na fyzické inšpekcie. Je dôležité špecifikovať, že tieto fyzické inšpekcie neznamenajú meranie plochy, pokiaľ nie je potrebné na určenie oprávnenosti pomoci alebo podpory, o ktorú sa žiada.

                     (12)

                     Ak príslušné orgány vykonávajú kontroly na mieste na základe vzoriek v súlade s článkami 38 a 39 vykonávacieho nariadenia (EÚ) č. 809/2014, môžu obmedziť kontroly na náhodne vybranú vzorku minimálne 50 % poľnohospodárskych pozemkov, na ktoré boli podané žiadosti o pomoc alebo žiadosti o platbu. Je vhodné povoliť tú istú mieru pružnosti v prípadoch, keď si monitorovacie kontroly v súlade s článkom 40a ods. 1 prvým pododsekom písm. c) vyžadujú kontrolu na základe vzorky poľnohospodárskych pozemkov príjemcov, na ktoré sa vzťahujú nemonitorovateľné kritériá.

                     (13)

                     Automatizovaný postup využívaný v rámci monitorovacích kontrol môže odhaliť zistenia relevantné pre určenie oprávnenosti pri režimoch na základe plochy, opatreniach na základe plochy alebo požiadavkách a normách relevantných z hľadiska krížového plnenia, pri ktorých sa nevykonávajú monitorovacie kontroly. S cieľom umožniť príslušným orgánom bezproblémový prechod na intenzívnejšie využívanie monitorovacích kontrol je vhodné povoliť im určitú pružnosť pri uplatňovaní požiadavky, že všetky relevantné informácie, ktoré majú k dispozícii, sa musia zohľadniť pri určovaní, či sú dodržané kritériá oprávnenosti, záväzky a iné povinnosti, ako aj požiadavky a normy relevantné z hľadiska krížového plnenia. Takáto pružnosť by mala byť časovo obmedzená, aby sa zaručilo rovnaké zaobchádzanie s poľnohospodármi. Článok 40a by sa preto mal zodpovedajúcim spôsobom zmeniť. Ďalej by príslušné orgány v prípadoch, keď túto pružnosť využívajú, mali zohľadňovať relevantné zistenia pri výbere tej časti kontrolnej vzorky režimov, opatrení alebo typov operácií, ako aj krížového plnenia, ktorá je založená na riziku, v nasledujúcom roku nároku. Článok 34 ods. 2 a 3 a článok 69 ods. 1 vykonávacieho nariadenia (EÚ) č. 809/2014 by sa preto mali zodpovedajúcim spôsobom zmeniť.

                     (14)

                     V článku 40b sa členským štátom ukladá povinnosť oznámiť Komisii rozhodnutie začať vykonávať monitorovacie kontroly vrátanie monitorovania určitých údajov. Komisia by s cieľom zabezpečiť, aby sa do oznámenia zahrnuli kľúčové informácie (pričom pri nich môže nastať vývoj, keď príslušné orgány v členských štátoch rozšíria uplatňovanie monitorovacích kontrol), mala členským štátom každý rok do 1. novembra poskytnúť vzor oznámenia. Preto je vhodné zodpovedajúcim spôsobom zmeniť prvý odsek článku 40b. Takisto je vhodné vypustiť druhý odsek článku 40b, pretože sa vzťahuje len na rok nároku 2018, a je teda zastaraný.

                     (15)

                     V článku 40a vykonávacieho nariadenia (EÚ) č. 809/2014 sa stanovuje právny rámec nahrádzania kontrol na mieste na základe plochy monitorovacími kontrolami na základe údajov zo satelitov „sentinel“ programu Copernicus alebo iných údajov s aspoň rovnocennou hodnotou. Tieto údaje by mohli byť relevantné aj pri určovaní miery dodržiavania určitých požiadaviek a noriem relevantných z hľadiska krížového plnenia. S cieľom znížiť zaťaženie spojené s kontrolami a maximalizovať investície, ktoré potrebujú príslušné orgány na náhradu súčasných metód kontrol na mieste monitorovacími kontrolami by sa mal stanoviť právny rámec a podmienky, za ktorých monitorovacie kontroly môžu nahradiť kontroly na mieste v prípade krížového plnenia.

                     (16)

                     Je vhodné stanoviť minimálnu mieru kontrol s cieľom zabezpečiť, aby kontroly požiadaviek a noriem relevantných z hľadiska krížového plnenia boli uspokojivé vtedy, keď údaje získané vďaka satelitom „sentinel“ programu Copernicus nie sú relevantné. Fyzické inšpekcie v teréne by mali byť nevyhnutné iba vtedy, ak dôkazy zhromaždené novými technológiami, ako napríklad pomocou fotografií označených geografickými metadátami či bezpilotných leteckých systémov, ani relevantná dokumentácia neviedli k presvedčivému výsledku, prípadne ak príslušné orgány očakávajú, že žiadny z týchto druhov dôkazov nebude účinný pri kontrole požiadaviek a noriem, ktoré nemožno monitorovať.

                     (17)

                     Monitorovacie kontroly by mohli predstavovať aj podporu pre príjemcov pri dodržiavaní požiadaviek a noriem relevantných z hľadiska krížového plnenia. Dosiahnuť to možno tým, že sa vnútroštátnym orgánom uloží povinnosť zaviesť vhodné nástroje na včasné oznamovanie predbežných výsledkov monitorovacích kontrol zameraných na požiadavky a normy relevantné z hľadiska krížového plnenia príjemcom a stanoví možnosť, aby príjemcovia riešili alebo napravili situáciu pred tým, ako sa v správe o kontrole dospeje k záverom. Touto možnosťou by nemal byť dotknutý systém včasného varovania stanovený v článku 99 ods. 2 nariadenia (EÚ) č. 1306/2013.

                     (18)

                     Na účely monitorovania vykonávania monitorovacích kontrol vzhľadom na krížové plnenie by sa členským štátom mala uložiť oznamovacia povinnosť.

                     (19)

                     Vykonávacie nariadenie (EÚ) č. 809/2014 by sa preto malo zodpovedajúcim spôsobom zmeniť.

                     (20)

                     Pružnosť zavedená v novom odseku 4 v článku 40a a článkom 70a ods. 3 vykonávacieho nariadenia (EÚ) č. 809/2014 by sa mala uplatňovať od 1. januára 2019, aby mohla plniť svoj účel, pretože presne vtedy, keď členské štáty začínajú uplatňovať monitorovacie kontroly a využívať nové technológie spojené s týmito kontrolami, sa môžu stretnúť s ťažkosťami pri plnení požiadavky zohľadniť všetky relevantné informácie pri určovaní, či sú dodržané kritériá oprávnenosti, záväzky a iné povinnosti, ako aj požiadavky a normy relevantné z hľadiska krížového plnenia.

                     (21)

                     Opatrenia stanovené v tomto nariadení sú v súlade so stanoviskom Výboru pre priame platby a Výboru pre rozvoj vidieka,

               PRIJALA TOTO NARIADENIE:

            Článok 1
            Vykonávacie nariadenie (EÚ) č. 809/2014 sa mení takto:

                        1.

                        V článku 14 sa vypúšťa odsek 4

                        2.

                        Článok 15 sa nahrádza takto:

                           „Článok 15
                           Zmeny jednotnej žiadosti alebo žiadosti o platbu

                              1.   Po konečnom termíne na predloženie jednotnej žiadosti alebo žiadosti o platbu sa jednotlivé poľnohospodárske pozemky alebo jednotlivé platobné nároky môžu pridať do jednotnej žiadosti alebo žiadosti o platbu, alebo v nich upraviť, za predpokladu, že sa plnia požiadavky na základe príslušných režimov priamych platieb alebo opatrení na rozvoj vidieka.
                              Zmeny týkajúce sa využívania režimu priamych platieb alebo opatrenia na rozvoj vidieka v súvislosti s jednotlivými poľnohospodárskymi pozemkami alebo v súvislosti s platobnými nárokmi už nahlásenými v jednotnej žiadosti možno vykonať za tých istých podmienok.
                              Keď majú zmeny uvedené v prvom a druhom pododseku vplyv na akékoľvek podporné dokumenty alebo zmluvy, ktoré sa majú predložiť, tieto dokumenty alebo zmluvy sa môžu zodpovedajúcim spôsobom zmeniť.

                              1a.   Ak bol príjemca informovaný o výsledkoch predbežných kontrol v zmysle článku 11 ods. 4, tento príjemca môže zmeniť jednotnú žiadosť alebo žiadosť o platbu s cieľom zahrnúť všetky potrebné opravy v súvislosti s jednotlivými pozemkami v súlade s výsledkami uvedených krížových kontrol v prípade, že z nich vyplynulo neplnenie povinností.

                              1b.   Ak sa monitorovacie kontroly vykonávajú v súlade s článkom 40a a príslušné orgány oznámili predbežné výsledky za jednotlivé poľnohospodárske pozemky podľa článku 40a ods. 1 písm. d), príjemcovia môžu zmeniť jednotnú žiadosť alebo žiadosť o platbu, pokiaľ ide o prispôsobenie alebo využitie jednotlivých poľnohospodárskych pozemkov, pri ktorých sa vykonávajú monitorovacie kontroly, za predpokladu, že sú dodržané požiadavky v rámci príslušných režimov priamych platieb alebo opatrení na rozvoj vidieka. Jednotlivé platobné nároky možno pridať v prípadoch, keď zmena jednotnej žiadosti alebo žiadosti o platbu má za následok zväčšenie nahlásenej plochy.

                              2.   Zmeny v súlade s prvým a druhým pododsekom odseku 1 sa písomne oznámia príslušnému orgánu do 31. mája príslušného roka, s výnimkou Estónska, Lotyšska, Litvy, Fínska a Švédska, v prípade ktorých sa oznámia do 15. júna príslušného roka.
                              Odchylne od prvého pododseku môžu členské štáty stanoviť skorší konečný termín na oznámenie takýchto zmien. Tento termín však nesmie byť skôr než 15 kalendárnych dní po konečnom termíne na predloženie jednotnej žiadosti alebo žiadosti o platbu stanovenom v súlade s článkom 13 ods. 1
                              Členské štáty môžu odchylne od prvého a druhého pododseku príjemcovi v riadne odôvodnených prípadoch povoliť zmeniť jednotnú žiadosť alebo žiadosť o platbu neskôr, a to vzhľadom na spôsob využívania poľnohospodárskych pozemkov nahlásených na účel platby na poľnohospodárske postupy prospešné pre klímu a životné prostredie v súlade s hlavou III kapitolou 3 nariadenia (EÚ) č. 1307/2013 alebo platieb v rámci smernice o sústave Natura 2000 alebo rámcovej smernici o vode v súlade s článkom 30 nariadenia (EÚ) č. 1305/2013, a to za predpokladu, že to nestavia príjemcu do výhodnejšej pozície v súvislosti s plnením povinností vyplývajúcich z pôvodnej žiadosti. V takom prípade môžu členské štáty rozhodnúť o stanovení konečného termínu oznámenia týchto zmien príslušnému orgánu.
                              Dané oznámenia sa podávajú písomne alebo pomocou geopriestorového formulára žiadosti o pomoc.

                              2a.   Zmeny na základe predbežných kontrol uskutočnené v súlade s odsekom 1a sa oznámia príslušnému orgánu najneskôr do deviatich kalendárnych dní po konečnom termíne na oznámenie výsledkov predbežných kontrol uvedených v článku 11 ods. 4 príjemcovi.
                              Dané oznámenia sa podávajú písomne alebo pomocou geopriestorového formulára žiadosti o pomoc.

                              2b.   Zmeny na základe oznámenia predbežných výsledkov za jednotlivé poľnohospodárske pozemky podľa článku 40a ods. 1 písm. d) vykonané v súlade s odsekom 1b sa oznámia príslušnému orgánu do dátumu, ktorý predmetný príslušný orgán určil na úrovni režimu pomoci, podporného opatrenia alebo typu operácie. Dátum musí byť najmenej 15 kalendárnych dní pred dátumom, keď sa má vyplatiť prvá splátka alebo preddavok v súlade s článkom 75 nariadenia (EÚ) č. 1306/2013.
                              Dané oznámenia sa podávajú písomne alebo pomocou geopriestorového formulára žiadosti o pomoc.

                              3.   Ak už príslušný orgán informoval príjemcu o neplnení povinností v jednotnej žiadosti alebo žiadosti o platbu, alebo ak príjemcovi oznámil svoj zámer vykonať kontrolu na mieste, alebo v prípade, že kontrola na mieste odhalí akékoľvek neplnenie povinností, zmeny v súlade s odsekom 1 nie sú povolené v súvislosti s poľnohospodárskymi pozemkami, ktorých sa neplnenie povinností týka.
                              Na účely prvého pododseku sa povinnosť uvedená v článku 40a ods. 1 písm. d) nepovažuje za oznámenie príjemcovi o zámere príslušného orgánu vykonať kontrolu na mieste.“.

                        3.

                        V článku 27 sa druhý odsek nahrádza takto:
                        „Členské štáty zabezpečia, aby všetky relevantné zistenia v rámci kontrol plnenia kritérií oprávnenosti, záväzkov a iných povinností, pokiaľ ide o režimy uvedené v prílohe I k nariadeniu (EÚ) č. 1307/2013, požiadaviek a noriem relevantných z hľadiska krížového plnenia a/alebo podpory v rámci opatrení na rozvoj vidieka v rozsahu pôsobnosti integrovaného systému, boli oznámené relevantnému príslušnému orgánu zodpovednému za poskytnutie príslušnej platby. Členské štáty takisto zabezpečia, aby verejné alebo súkromné certifikačné orgány uvedené v článku 38 delegovaného nariadenia (EÚ) č. 639/2014 informovali príslušný orgán zodpovedný za poskytnutie platby za poľnohospodárske postupy prospešné pre klímu a životné prostredie o akýchkoľvek zisteniach dôležitých pre správne poskytnutie tejto platby príjemcom, ktorí sa rozhodli pre plnenie svojich povinností prostredníctvom rovnocenných postupov pomocou certifikácie.“;

                        4.

                        Článok 34 sa mení takto:

                                    a)

                                    V odseku 2 sa dopĺňa tento štvrtý pododsek:
                                    „Ak sa príslušný orgán rozhodne uplatňovať možnosť stanovenú v článku 40a ods. 4 alebo v článku 70a ods. 3, zistenia z monitorovacích kontrol v predchádzajúcom roku nároku sa zohľadnia pri analýze rizika uvedenej v druhom pododseku písm. d).“;

                                    b)

                                    V odseku 3 sa prvý pododsek nahrádza takto:
                                    „Na účely článkov 32 a 33 sa náhodne vyberie 20 % až 25 % minimálneho počtu príjemcov, ktorí sa majú podrobiť kontrolám na mieste, a ak sa uplatňuje článok 32 ods. 2a, 100 % kolektívov a 20 % až 25 % záväzkov, v prípade ktorých sa majú uskutočniť kontroly na mieste. Zostávajúci počet príjemcov a záväzkov, v prípade ktorých sa majú uskutočniť kontroly na mieste, sa vyberie na základe analýzy rizika. Ak sa príslušný orgán rozhodne uplatňovať možnosť stanovenú v článku 40a ods. 4 alebo v článku 70a ods. 3, zistenia z monitorovacích kontrol v predchádzajúcom roku nároku sa zohľadnia pri analýze rizika.“.

                        5.

                        Článok 38 sa mení takto:

                                    a)

                                    Odsek 1 sa nahrádza takto:

                                       „1.   Skutočné meranie plochy poľnohospodárskeho pozemku ako súčasť kontroly na mieste sa môže obmedziť na náhodne vybranú vzorku minimálne 50 % poľnohospodárskych pozemkov, na ktoré boli podané žiadosti o pomoc alebo žiadosti o platbu v rámci režimov pomoci na plochu alebo opatrení na rozvoj vidieka. Keď táto kontrola vzorky odhalí akékoľvek neplnenie povinností, musia sa zmerať všetky poľnohospodárske pozemky, alebo sa musia extrapolovať závery zo vzorky.“;

                                    b)

                                    Vkladajú sa tieto odseky 9 a 10:

                                       „9.   Ak je plocha, na ktorú možno poskytnúť podporu a ktorá sa zmerala v súlade s odsekmi 1 až 8, iná než plocha stanovená ako základ výpočtu pomoci alebo podpory, keď sa uplatňujú monitorovacie kontroly v súlade s článkom 40a, smerodajná je plocha zmeraná v súlade s odsekmi 1 až 8.

                                       10.   V špecifickom prípade poľnohospodárskych pozemkov v podobe trvalých trávnych porastov alebo trvalých pasienkov, ktoré využívajú spoločne viacerí príjemcovia, sa skutočné meranie môže nahradiť kontrolami na základe ortofotosnímok používaných na aktualizácie systému identifikácie poľnohospodárskych pozemkov uvedených v článku 70 nariadenia (EÚ) č. 1306/2013, a to za predpokladu, že predmetné kontroly sa vykonávajú na všetkých takýchto poľnohospodárskych pozemkoch počas maximálne trojročného obdobia a príslušný orgán môže preukázať účinné prevádzkové postupy, ktoré spĺňajú pravidlá stanovené v článku 7 tohto nariadenia, a sumy primerane vymáha.“.

                        6.

                        Článok 39 sa mení takto:

                                    a)

                                    Odsek 1 sa nahrádza takto:

                                       „1.   Overovanie kritérií oprávnenosti, záväzkov a iných povinností viažucich sa na poľnohospodárske pozemky ako súčasť kontroly na mieste sa môže obmedziť na náhodne vybranú vzorku minimálne 50 % poľnohospodárskych pozemkov, na ktoré boli podané žiadosti o pomoc alebo žiadosti o platbu v rámci režimov pomoci na plochu alebo opatrení na rozvoj vidieka.
                                       Keď však v prípade opatrení na rozvoj vidieka nie je možné primerane skontrolovať niektoré kritériá oprávnenosti, záväzky alebo iné povinnosti viažuce sa na poľnohospodárske pozemky, ak sa kontroly v súlade s prvým pododsekom obmedzia na kontroly náhodne vybranej vzorky, vyberie sa dodatočná vzorka na základe rizika, ktorá umožní kontrolu z hľadiska predmetných kritérií, záväzkov alebo povinností.
                                       Ak sa pri náhodne vybranej vzorke alebo vzorke vybranej na základe rizika zistí akékoľvek neplnenie povinnosti, overenie kritérií oprávnenosti, záväzkov alebo iných povinností sa musí vykonať pri všetkých poľnohospodárskych pozemkoch, alebo sa musia extrapolovať závery zo vzorky.
                                       Oprávnenosť poľnohospodárskych parciel sa overuje akýmikoľvek vhodnými prostriedkami vrátane dôkazov, ktoré poskytol príjemca na žiadosť príslušného orgánu. Toto overovanie zahŕňa v prípade potreby aj overenie plodiny. Na tento účel sa v prípade potreby vyžaduje dodatočný dôkaz.“;

                                    b)

                                    Odsek 4 sa nahrádza takto:

                                       „4.   V špecifickom prípade poľnohospodárskych pozemkov v podobe trvalých trávnych porastov alebo trvalých pasienkov, ktoré využívajú spoločne viacerí príjemcovia, sa overovanie kritérií oprávnenosti, záväzkov a iných povinností môže nahradiť kontrolami na základe ortofotosnímok používaných na aktualizácie systému identifikácie poľnohospodárskych pozemkov uvedených v článku 70 nariadenia (EÚ) č. 1306/2013, a to za predpokladu, že predmetné kontroly sa vykonávajú na všetkých takýchto poľnohospodárskych pozemkoch počas maximálne trojročného obdobia a príslušný orgán môže preukázať účinné prevádzkové postupy, ktoré spĺňajú pravidlá stanovené v článku 7 tohto nariadenia, a sumy primerane vymáha. “.

                        7.

                        Článok 40a sa mení takto:

                                    a)

                                    Odsek 1 sa mení takto:

                                                i)

                                                V prvom pododseku sa písmeno d) nahrádza takto:

                                                            „d)

                                                            informovať príjemcov o rozhodnutí vykonať monitorovacie kontroly a zaviesť vhodné nástroje na komunikáciu s príjemcami, aspoň pokiaľ ide o predbežné výsledky za jednotlivé poľnohospodárske pozemky získané pri postupe stanovenom v súlade s písmenom a) tohto pododseku, varovania a dôkazy požadované na účely písmen b) a c). Príslušné orgány zabezpečujú včasnú komunikáciu s príjemcami s cieľom podporovať ich pri plnení kritérií oprávnenosti, záväzkov a iných povinností a umožniť im riešiť alebo napraviť situáciu pred tým, ako sa v správe o kontrole uvedenej v článku 41 dospeje k záverom.“;

                                                ii)

                                                Druhý pododsek sa nahrádza takto:
                                                „Na účely písmen b) a c) prvého pododseku sa fyzické inšpekcie v teréne vykonajú, keď príslušné dôkazy vrátane dôkazov, ktoré poskytol príjemca na žiadosť príslušného orgánu, neumožňujú rozhodnúť o oprávnenosti požadovanej pomoci alebo podpory. Fyzické inšpekcie v teréne sa môžu obmedziť na kontroly kritérií oprávnenosti, záväzkov a iných povinností, ktoré sú relevantné pri rozhodovaní o oprávnenosti požadovanej pomoci alebo podpory. Tieto fyzické inšpekcie zahŕňajú meranie plochy len vtedy, ak je potrebné na určenie spĺňania predmetných kritérií oprávnenosti, záväzkov alebo iných povinností.“;

                                                iii)

                                                Dopĺňa sa tento tretí pododsek:
                                                „Na účely prvého pododseku písm. c) možno kontroly kritérií oprávnenosti, záväzkov alebo iných povinností, ktoré nemožno monitorovať na základe údajov zo satelitov „sentinel“ programu Copernicus ani iných údajov s aspoň rovnocennou hodnotou, obmedziť na vzorku minimálne 50 % poľnohospodárskych pozemkov, ktoré príjemca nahlásil. Príslušný orgán môže danú vzorku vybrať náhodne alebo na základe iných kritérií. Ak sa vzorka poľnohospodárskych pozemkov vyberie náhodne a pri kontrolách sa zistí akékoľvek neplnenie povinnosti, príslušný orgán extrapoluje závery z predmetnej vzorky alebo skontroluje všetky poľnohospodárske pozemky. Ak sa vzorka vyberie na základe iných kritérií a pri kontrolách sa zistí akékoľvek neplnenie povinnosti, príslušný orgán skontroluje všetky poľnohospodárske pozemky.“;

                                    b)

                                    Vkladá sa tento odsek 4:

                                       „4.   Ak sa na základe postupu uvedenom v odseku 1 písm. a) odhalia zistenia relevantné pre režimy priamych platieb, opatrenia na rozvoj vidieka a požiadavky a/alebo normy, pri ktorých sa nevykonávajú monitorovacie kontroly, príslušné orgány sa môžu rozhodnúť zohľadniť predmetné zistenia len vzhľadom na príjemcov vybraných v súlade s článkami 30, 31, 32 a 68 na kontroly na mieste zamerané na režimy priamych platieb, opatrenia na rozvoj vidieka a požiadavky a/alebo normy, pri ktorých sa nevykonávajú monitorovacie kontroly. Výnimka je obmedzená na trojročné obdobie nasledujúce po 1. januári kalendárneho roka, keď príslušný orgán začal vykonávať monitorovacie kontroly. “.

                        8.

                        Článok 40b sa mení takto:

                                    a)

                                    Prvý odsek sa nahrádza takto:
                                    „Svoje rozhodnutie realizovať monitorovacie kontroly členské štáty oznámia Komisii do 1. decembra kalendárneho roka predchádzajúceho kalendárnemu roku, v ktorom začnú monitorovacie kontroly vykonávať, pričom uvedú režimy alebo opatrenia alebo typy operácií a prípadne aj plochy v rámci týchto režimov alebo opatrení podliehajúce monitorovacím kontrolám, ako aj kritériá ich výberu. Komisia do 1. novembra každého kalendárneho roka poskytne vzor na predkladanie oznámení s podrobnými údajmi o tom, ktoré prvky treba do predmetných oznámení zahrnúť.“;

                                    b)

                                    Druhý odsek sa vypúšťa.

                        9.

                        V článku 41 ods. 2 sa tretí pododsek nahrádza takto:
                        „Keď sa kontrola na mieste vykonáva pomocou diaľkového snímania v súlade s článkom 40 alebo pomocou monitorovania v súlade s článkom 40a, môžu členské štáty rozhodnúť, že príjemcovi neposkytnú príležitosť podpísať správu o kontrole, ak sa počas kontroly diaľkovým snímaním alebo monitorovaním nezistí žiadne neplnenie povinností. Ak sa v dôsledku takýchto kontrol alebo monitorovania odhalí akékoľvek neplnenie povinností, príležitosť podpísať správu sa poskytne pred tým, než príslušný orgán vyvodí zo zistení závery, pokiaľ ide o prípadné zníženia, zamietnutia, odňatia alebo administratívne sankcie z toho vyplývajúce. Keď sa uplatňujú monitorovacie kontroly, táto povinnosť sa považuje za splnenú, ak sa príjemcom oznámia prípady neplnenia povinnosti pomocou nástrojov zavedených na komunikáciu s príjemcami v súlade s článkom 40a ods. 1 písm. d) a príjemcovia majú možnosť napadnúť skonštatovanie neplnenia povinnosti pred tým, než príslušný orgán vyvodí zo zistení závery, pokiaľ ide o prípadné zníženia, zamietnutia, odňatia alebo administratívne sankcie z toho vyplývajúce.“.

                        10.

                        V článku 69 ods. 1 sa prvý pododsek nahrádza takto:
                        „Výber vzorky poľnohospodárskych podnikov, ktoré sa majú kontrolovať v súlade s článkom 68, sa zakladá, v prípade potreby, na analýze rizika podľa uplatniteľných právnych predpisov alebo na analýze rizika primeranej požiadavkám alebo normám. Uvedené analýzy rizika môžu byť založené na úrovni jednotlivého poľnohospodárskeho podniku alebo na úrovni kategórií poľnohospodárskych podnikov alebo geografických zón. Ak sa príslušný orgán rozhodne uplatňovať možnosť stanovenú v článku 40a ods. 4 alebo v článku 70a ods. 3 tohto nariadenia, zistenia z monitorovacích kontrol v predchádzajúcom roku nároku sa zohľadnia pri analýze rizika.“.

                        11.

                        V článku 70 sa vkladá tento odsek 4:

                           „4.   Príslušné orgány môžu vykonávať kontroly požiadaviek a noriem relevantných z hľadiska krížového plnenia prostredníctvom monitorovacích kontrol vykonávaných v súlade s článkom 70a tohto nariadenia.“.

                        12.

                        Vkladajú sa tieto články 70a a 70b:

                           „Článok 70a
                           Monitorovacie kontroly

                              1.   Príslušné orgány môžu vykonávať monitorovacie kontroly. Ak sa tak rozhodnú urobiť, musia:

                                          a)

                                          stanoviť postup pravidelného a systematického pozorovania, sledovania a posudzovania všetkých požiadaviek a noriem relevantných z hľadiska krížového plnenia, ktoré možno monitorovať prostredníctvom údajov zo satelitov „sentinel“ programu Copernicus alebo iných údajov s aspoň rovnocennou hodnotou, a to za obdobie, ktoré umožňuje rozhodnúť o spĺňaní požiadaviek a noriem;

                                          b)

                                          v prípade potreby realizovať primerané následné činnosti s cieľom určiť, či boli splnené požiadavky a normy;

                                          c)

                                          vykonať kontroly v prípade 1 % príjemcov, ktorých sa týkajú požiadavky a normy relevantné z hľadiska krížového plnenia, ktoré nemožno monitorovať na základe údajov zo satelitov „sentinel“ programu Copernicus ani iných údajov s aspoň rovnocennou hodnotou a ktoré sú relevantné pri rozhodovaní o spĺňaní predmetných požiadaviek a noriem. 20 % až 25 % predmetného 1 % príjemcov sa vyberie náhodne. Zvyšní príjemcovia sa vyberú na základe analýzy rizika;

                                          d)

                                          informovať príjemcov o rozhodnutí vykonať monitorovacie kontroly a zaviesť vhodné nástroje na komunikáciu s príjemcami, aspoň pokiaľ ide o predbežné výsledky za jednotlivé poľnohospodárske pozemky získané pri postupe stanovenom v súlade s písmenom a) tohto odseku, varovania a dôkazy požadované na účely písmen b) a c). Príslušné orgány zabezpečia včasnú komunikáciu s príjemcami s cieľom podporiť ich pri dodržiavaní požiadaviek a noriem a bez toho, aby bol dotknutý systém včasného varovania v článku 99 ods. 2 nariadenia (EÚ) č. 1306/2013, umožniť príjemcom riešiť alebo napraviť situáciu, pred tým, ako sa v správe o kontrole uvedenej v článku 72 dospeje k záverom, ale najneskôr jeden mesiac po oznámení predbežných výsledkov.
                                          Na účely písmen b) a c) sa fyzické inšpekcie v teréne vykonajú, keď príslušné dôkazy vrátane dôkazov, ktoré poskytol príjemca na žiadosť príslušného orgánu, neumožňujú rozhodnúť o spĺňaní požiadaviek a noriem relevantných z hľadiska krížového plnenia, pri ktorých sa vykonávajú monitorovacie kontroly. Fyzické inšpekcie v teréne môžu byť obmedzené na kontroly požiadaviek a noriem relevantných pre rozhodnutie o spĺňaní požiadaviek a noriem relevantných z hľadiska krížového plnenia, pri ktorých sa vykonávajú monitorovacie kontroly.

                              2.   Články 25, 68, 69 a 71 tohto nariadenia sa neuplatňujú, ak príslušný orgán, ktorý vykonáva monitorovacie kontroly v súlade s odsekom 1, môže preukázať účinné prevádzkové postupy, ktoré spĺňajú pravidlá stanovené v článkoch 7 a 29, a pri posúdení v súlade s článkom 6 delegovaného nariadenia (EÚ) č. 640/2014 dokázal, že kvalita systému identifikácie poľnohospodárskych pozemkov je uspokojivá.

                              3.   Ak sa na základe postupu uvedenom v odseku 1 písm. a) odhalia zistenia relevantné pre režimy priamych platieb, opatrenia na rozvoj vidieka a požiadavky a/alebo normy, pri ktorých sa nevykonávajú monitorovacie kontroly, príslušné orgány sa môžu rozhodnúť zohľadniť predmetné zistenia len vzhľadom na príjemcov vybraných v súlade s článkami 30, 31, 32 a 68 na kontroly na mieste zamerané na režimy priamych platieb, opatrenia na rozvoj vidieka a požiadavky a/alebo normy, pri ktorých sa nevykonávajú monitorovacie kontroly. Výnimka je obmedzená na trojročné obdobie nasledujúce po 1. januári kalendárneho roka, keď príslušný orgán začal vykonávať monitorovacie kontroly.

                           Článok 70b
                           Oznámenia
                           Členské štáty Komisii do 1. decembra kalendárneho roka predchádzajúceho kalendárnemu roku, v ktorom začali vykonávať monitorovacie kontroly, oznámia svoje rozhodnutie vykonávať monitorovacie kontroly v súlade s článkom 70a.“.

                        13.

                        Článok 72 sa mení takto:

                                    a)

                                    V odseku 1 sa dopĺňa tento štvrtý pododsek:
                                    „Ak sa vykonávajú monitorovacie kontroly v súlade s článkom 70 a, písmeno a) body ii) a iii) druhého pododseku tohto odseku sa neuplatňujú. Správa o kontrole musí obsahovať výsledky monitorovacích kontrol na úrovni pozemku.“;

                                    b)

                                    Odsek 2 sa nahrádza takto:

                                       „2.   Odsek 1 sa uplatňuje bez ohľadu na to, či bol príslušný príjemca vybraný na kontrolu na mieste v súlade s článkom 69 kontrolovaný na mieste podľa právnych predpisov uplatniteľných na akty a normy v súlade s článkom 68 ods. 2, vykonávali sa v jeho prípade monitorovacie kontroly v súlade s článkom 70a, alebo akýmkoľvek iným spôsobom bol naňho upozornený príslušný kontrolný orgán v rámci ďalšieho postupu vo veci neplnenia povinností.“;

                                    c)

                                    V odseku 3 sa prvý pododsek nahrádza takto:
                                    O každom určenom prípade neplnenia povinnosti je príjemca informovaný do troch mesiacov odo dňa kontroly na mieste. Ak sa vykonávajú monitorovacie kontroly v súlade s článkom 70a, príjemcovi sa oznámia všetky určené prípady neplnenia povinnosti do troch mesiacov od uplynutia obdobia, ktoré mu bolo povolené na riešenie alebo nápravu situácie v súlade s článkom 70a ods. 1 písm. d).“;

                                    d)

                                    V odseku 4 sa prvý pododsek nahrádza takto:
                                    „Bez toho, aby boli dotknuté akékoľvek konkrétne ustanovenia obsiahnuté v právnych predpisoch uplatniteľných na požiadavky a normy, správa o kontrole sa dokončí do jedného mesiaca od kontroly na mieste. Ak sa vykonávajú monitorovacie kontroly v súlade s článkom 70a, správa o kontrole sa sfinalizuje do jedného mesiaca od uplynutia obdobia, ktoré bolo príjemcovi povolené na riešenie alebo nápravu situácie v súlade s článkom 70a ods. 1 písm. d). Daná lehota sa však môže za náležite odôvodnených okolností predĺžiť na tri mesiace, najmä, ak si to vyžaduje chemická alebo fyzikálna analýza.“.

            Článok 2
            Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
            Tieto body článku 1 sa uplatňujú od 1. januára 2019:

                        a)

                        bod 7 písm. b);

                        b)

                        bod 12, pokiaľ ide o článok 70a ods. 3 vykonávacieho nariadenia (EÚ) č. 809/2014.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 28. októbra 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 347, 20.12.2013, s. 549.

            (2)  Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 31.7.2014, s. 69).

            (3)  Nariadenie Európskeho parlamentu a Rady (EÚ) č. 1307/2013 zo 17. december 2013 , ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).

            (4)  Nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 (Ú. v. EÚ L 347, 20.12.2013, s. 487).


title: Vykonávacie Nariadenie Komisie (EÚ) 2019/1876 zo 4. novembra 2019, ktorým sa schvaľujú zmeny špecifikácie chráneného označenia pôvodu alebo chráneného zemepisného označenia [Roma (CHOP)]

text:
                  11.11.2019

                  SK

                  Úradný vestník Európskej únie

                  L 290/1

         VYKONÁVACIE NARIADENIE KOMISIE (EÚ) 2019/1876
         zo 4. novembra 2019,
         ktorým sa schvaľujú zmeny špecifikácie chráneného označenia pôvodu alebo chráneného zemepisného označenia [„Roma“ (CHOP)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99, keďže:
         keďže:

                     (1)

                     Komisia preskúmala žiadosť o schválenie zmien špecifikácie chráneného označenia pôvodu „Roma“, ktorú predložilo Taliansko v súlade s článkom 105 nariadenia (EÚ) č. 1308/2013.

                     (2)

                     V zmysle článku 97 ods. 3 nariadenia (EÚ) č. 1308/2013 (2) Komisia túto žiadosť o schválenie zmien špecifikácie uverejnila v Úradnom vestníku Európskej únie.

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmeny špecifikácie by sa preto v súlade s článkom 99 nariadenia (EÚ) č. 1308/2013 mali schváliť.

                     (5)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmeny špecifikácie uverejnené v Úradnom vestníku Európskej únie týkajúce sa názvu „Roma“ (CHOP) sa schvaľujú.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. novembra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 233, 11.7.2019, s. 8.


title: Vykonávacie Nariadenie Komisie (EÚ) 2019/1877 zo 4. novembra 2019, ktorým sa schvaľujú zmeny špecifikácie chráneného označenia pôvodu alebo chráneného zemepisného označenia [Valle d’Itria (CHZO)]

text:
                  11.11.2019

                  SK

                  Úradný vestník Európskej únie

                  L 290/3

         VYKONÁVACIE NARIADENIE KOMISIE (EÚ) 2019/1877
         zo 4. novembra 2019,
         ktorým sa schvaľujú zmeny špecifikácie chráneného označenia pôvodu alebo chráneného zemepisného označenia [„Valle d’Itria“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99, keďže:
         keďže:

                     (1)

                     Komisia preskúmala žiadosť o schválenie zmien špecifikácie chráneného zemepisného označenia „Valle d’Itria“, ktorú predložilo Taliansko v súlade s článkom 105 nariadenia (EÚ) č. 1308/2013.

                     (2)

                     V zmysle článku 97 ods. 3 nariadenia (EÚ) č. 1308/2013 (2) Komisia túto žiadosť o schválenie zmien špecifikácie uverejnila v Úradnom vestníku Európskej únie.

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmeny špecifikácie by sa preto v súlade s článkom 99 nariadenia (EÚ) č. 1308/2013 mali schváliť.

                     (5)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmeny špecifikácie uverejnené v Úradnom vestníku Európskej únie týkajúce sa názvu „Valle d’Itria“ (CHZO) sa schvaľujú.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. novembra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 171, 20.5.2019, s. 6.


title: Vykonávacie Nariadenie Komisie (EÚ) 2019/1878 zo 4. novembra 2019, ktorým sa schvaľujú zmeny špecifikácie chráneného označenia pôvodu alebo chráneného zemepisného označenia [Vigneti delle Dolomiti/Weinberg Dolomiten (CHZO)]

text:
                  11.11.2019

                  SK

                  Úradný vestník Európskej únie

                  L 290/4

         VYKONÁVACIE NARIADENIE KOMISIE (EÚ) 2019/1878
         zo 4. novembra 2019,
         ktorým sa schvaľujú zmeny špecifikácie chráneného označenia pôvodu alebo chráneného zemepisného označenia [„Vigneti delle Dolomiti“/„Weinberg Dolomiten“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99, keďže:
         keďže:

                     (1)

                     Komisia preskúmala žiadosť o schválenie zmien špecifikácie chráneného zemepisného označenia „Vigneti delle Dolomiti“/„Weinberg Dolomiten“, ktorú predložilo Taliansko v súlade s článkom 105 nariadenia (EÚ) č. 1308/2013.

                     (2)

                     V zmysle článku 97 ods. 3 nariadenia (EÚ) č. 1308/2013 (2) Komisia túto žiadosť o schválenie zmien špecifikácie uverejnila v Úradnom vestníku Európskej únie.

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmeny špecifikácie by sa preto v súlade s článkom 99 nariadenia (EÚ) č. 1308/2013 mali schváliť.

                     (5)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmeny špecifikácie uverejnené v Úradnom vestníku Európskej únie týkajúce sa názvu „Vigneti delle Dolomiti“/„Weinberg Dolomiten“ (CHZO) sa schvaľujú.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. novembra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 197, 13.6.2019, s. 2.


title: Vykonávacie nariadenie Komisie (EÚ) 2019/1879 zo 4. novembra 2019, ktorým sa schvaľujú zmeny špecifikácie chráneného označenia pôvodu alebo chráneného zemepisného označenia [Vallagarina (CHZO)]

text:
                  11.11.2019

                  SK

                  Úradný vestník Európskej únie

                  L 290/6

         VYKONÁVACIE NARIADENIE KOMISIE (EÚ) 2019/1879
         zo 4. novembra 2019,
         ktorým sa schvaľujú zmeny špecifikácie chráneného označenia pôvodu alebo chráneného zemepisného označenia [„Vallagarina“ (CHZO)]
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99, keďže:
         keďže:

                     (1)

                     Komisia preskúmala žiadosť o schválenie zmien špecifikácie chráneného zemepisného označenia „Vallagarina“, ktorú predložilo Taliansko v súlade s článkom 105 nariadenia (EÚ) č. 1308/2013.

                     (2)

                     V zmysle článku 97 ods. 3 nariadenia (EÚ) č. 1308/2013 (2) Komisia túto žiadosť o schválenie zmien špecifikácie uverejnila v Úradnom vestníku Európskej únie.

                     (3)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (4)

                     Zmeny špecifikácie by sa preto v súlade s článkom 99 nariadenia (EÚ) č. 1308/2013 mali schváliť.

                     (5)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Zmeny špecifikácie uverejnené v Úradnom vestníku Európskej únie týkajúce sa názvu „Vallagarina“ (CHZO) sa schvaľujú.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. novembra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 235, 12.7.2019, s. 9.


title: Vykonávacie nariadenie Komisie (EÚ) 2019/1880 zo 4. novembra 2019, ktorým sa názvu Vera de Estenas (CHOP) udeľuje ochrana na základe článku 99 nariadenia Európskeho parlamentu a Rady (EÚ) č. 1308/2013

text:
                  11.11.2019

                  SK

                  Úradný vestník Európskej únie

                  L 290/7

         VYKONÁVACIE NARIADENIE KOMISIE (EÚ) 2019/1880
         zo 4. novembra 2019,
         ktorým sa názvu „Vera de Estenas“ (CHOP) udeľuje ochrana na základe článku 99 nariadenia Európskeho parlamentu a Rady (EÚ) č. 1308/2013
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 99,
         keďže:

                     (1)

                     Komisia v súlade s článkom 97 ods. 2 a 3 nariadenia (EÚ) č. 1308/2013 preskúmala žiadosť Španielska o zápis názvu „Vera de Estenas“ do registra a uverejnila ju v Úradnom vestníku Európskej únie (2).

                     (2)

                     Komisii nebola oznámená žiadna námietka v zmysle článku 98 nariadenia (EÚ) č. 1308/2013.

                     (3)

                     V súlade s článkom 99 nariadenia (EÚ) č. 1308/2013 by sa mal názov „Vera de Estenas“ chrániť a zapísať do registra podľa článku 104 uvedeného nariadenia.

                     (4)

                     Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

               PRIJALA TOTO NARIADENIE:

            Článok 1
            Týmto sa udeľuje ochrana názvu „Vera de Estenas“ (CHOP).

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 4. novembra 2019

                  Za Komisiu

                  v mene predsedu

               Phil HOGAN

                  člen Komisie

            (1)  Ú. v. EÚ L 347, 20.12.2013, s. 671.

            (2)  Ú. v. EÚ C 235, 12.7.2019, s. 24.


title: Vykonávacie nariadenie Komisie (EÚ) 2019/1881 z 8. novembra 2019, ktorým sa mení nariadenie (EÚ) č. 37/2010 na účely klasifikácie látky diflubenzurón, pokiaľ ide o maximálny limit jej rezíduí (Text s významom pre EHP)

text:
                  11.11.2019

                  SK

                  Úradný vestník Európskej únie

                  L 290/8

         VYKONÁVACIE NARIADENIE KOMISIE (EÚ) 2019/1881
         z 8. novembra 2019,
         ktorým sa mení nariadenie (EÚ) č. 37/2010 na účely klasifikácie látky diflubenzurón, pokiaľ ide o maximálny limit jej rezíduí
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (1), a najmä na jeho článok 14 v spojení s jeho článkom 17,
         so zreteľom na stanovisko Európskej agentúry pre lieky, ktoré vypracoval Výbor pre lieky na veterinárne použitie,
         keďže:

                     (1)

                     V článku 17 nariadenia (ES) č. 470/2009 sa vyžaduje, aby sa nariadením stanovil maximálny limit rezíduí (ďalej len „MRL“) farmakologicky účinných látok určených na použitie vo veterinárnych liekoch pre zvieratá určené na výrobu potravín alebo v biocídnych výrobkoch používaných pri chove zvierat v Únii.

                     (2)

                     V tabuľke 1 prílohy k nariadeniu Komisie (EÚ) č. 37/2010 (2) sa uvádzajú farmakologicky účinné látky a ich klasifikácia, pokiaľ ide o MRL v potravinách živočíšneho pôvodu.

                     (3)

                     Diflubenzurón je v tejto tabuľke už uvedený ako povolená látka pre lososovité ryby, pokiaľ ide o svalstvo a kožu.

                     (4)

                     Komisia 7. mája 2014 požiadala Európsku agentúru pre lieky (ďalej len „EMA“) o vydanie nového stanoviska k látke diflubenzurón v súlade s článkom 11 nariadenia (ES) č. 470/2009, v ktorom sa zohľadní genotoxický potenciál 4-chlóranilínu, ktorý je metabolitom diflubenzurónu, ako aj výsledky novších hodnotení diflubenzurónu ako pesticídu, ktoré vykonáva Európsky úrad pre bezpečnosť potravín (EFSA) (3), a ako biocídu, koordinovaných Spoločným výskumným centrom Komisie (4).

                     (5)

                     Výbor pre lieky na veterinárne použitie vo svojom stanovisku zo 7. mája 2015 dospel k záveru, že výskyt genotoxického metabolitu v svalstve rýb nebol potvrdený, a prijal stanovisko, podľa ktorého sú na úplnú charakterizáciu potenciálneho rizika spotrebiteľov pri vystavení účinkom diflubenzurónu potrebné ďalšie údaje o tvorbe a odbúravaní 4-chlóranilínu v svalstve rýb. Vo verejne dostupných správach o farmakológii diflubenzurónu sa uvádza, že v prípade oviec, ošípaných a kurčiat sa 4-chlóranilín zistil ako menej významný metabolit. Na základe uvedeného stanoviska agentúra EMA odporučila zmeniť existujúci zápis týkajúci sa diflubenzurónu v lososovitých druhoch v tabuľke 1 prílohy k nariadeniu Komisie (EÚ) č. 37/2010 a stanoviť dočasné MRL do poskytnutia dodatočných údajov o rezíduách.

                     (6)

                     Po posúdení odporúčania agentúry EMA Komisia v marci 2017 objasnila, že nariadením (ES) č. 470/2009 sa umožňuje iba stanovenie dočasných MRL v prípadoch, keď sú vedecké údaje neúplné a neexistujú dôvody domnievať sa, že rezíduá látky na navrhnutej úrovni predstavujú riziko pre ľudské zdravie. V prípade diflubenzurónu existuje možnosť, že genotoxický metabolit 4-chlóranilín je prítomný v ošetrovaných rybách na úrovniach, ktoré by mohli byť nebezpečné pre ľudské zdravie, a preto sa podľa Komisie stanovenie dočasných MRL nepovažovalo za vhodné. Komisia takisto poukázala na závery EFSA z roku 2015 (5) týkajúce sa používania diflubenzurónu v prípravkoch na ochranu rastlín, pričom uviedla, že dostupné údaje nie sú dostatočné na to, aby preukázali, že reprezentatívne spôsoby použitia sú pre spotrebiteľov bezpečné. Z týchto dôvodov Komisia vyzvala Výbor pre lieky na veterinárne použitie, aby zrevidoval svoje stanovisko zo 7. mája 2015.

                     (7)

                     Dňa 15. marca 2018 Výbor pre lieky na veterinárne použitie prijal revidované stanovisko k stanoveniu maximálnych limitov rezíduí pre diflubenzurón (6). Na základe daného stanoviska agentúra EMA odporučila, aby sa existujúci zápis týkajúci sa diflubenzurónu v lososovitých rybách v tabuľke 1 prílohy k nariadeniu Komisie (EÚ) č. 37/2010 zmenil tak, aby sa MRL znížila. Hodnota MRL je stanovená na 10 µg/kg s cieľom zabezpečiť, aby vystavenie spotrebiteľov účinkom 4-chlóranilínu zostalo na prijateľnej úrovni.

                     (8)

                     Podľa článku 5 nariadenia (ES) č. 470/2009 má EMA zvážiť, či sa majú MRL určené pre farmakologicky účinnú látku v konkrétnej potravine použiť aj v prípade iných potravín vyrobených z rovnakého druhu alebo či sa majú MRL určené pre farmakologicky účinnú látku v prípade jedného alebo viacerých živočíšnych druhov použiť aj v prípade iných živočíšnych druhov.

                     (9)

                     Agentúra EMA dospela k záveru, že extrapolácia zápisu týkajúceho sa diflubenzurónu v prípade rýb nie je v súčasnosti vhodná, pretože neexistuje dôkaz o tom, že metabolit 4-chlóranilín nevzniká v akomkoľvek relevantnom množstve pri všetkých príslušných druhoch zvierat.

                     (10)

                     Podľa stanovísk Výboru pre lieky na veterinárne použitie a odporúčania agentúry EMA sa zdá, že na ochranu ľudského zdravia treba znížiť MRL pre diflubenzurón, a to z 1 000 μg/kg na 10 μg/kg.

                     (11)

                     Nariadenie (EÚ) č. 37/2010 by sa preto malo zodpovedajúcim spôsobom zmeniť.

                     (12)

                     Je vhodné poskytnúť príslušným zainteresovaným stranám primerané obdobie na prijatie opatrení, ktoré môžu byť potrebné na dodržanie nových MRL pre diflubenzurón.

                     (13)

                     Opatrenia stanovené v tomto nariadení sú v súlade so stanoviskom Stáleho výboru pre veterinárne lieky,

               PRIJALA TOTO NARIADENIE:

            Článok 1
            Príloha k nariadeniu (EÚ) č. 37/2010 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 10. januára 2020.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. novembra 2019

                  Za Komisiu

                  predseda

               Jean-Claude JUNCKER

            (1)  Ú. v. EÚ L 152, 16.6.2009, s. 11.

            (2)  Nariadenie Komisie (EÚ) č. 37/2010 z 22. decembra 2009 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu (Ú. v. EÚ L 15, 20.1.2010, s. 1).

            (3)  Vestník EFSA (EFSA Journal) (2012) 10(9):2870. Conclusion on the peer review of the pesticide risk assessment of confirmatory data submitted for the active substance Diflubenzuron (Záver z partnerského preskúmania potvrdzujúcich údajov k účinnej látke diflubenzurón z hľadiska vyhodnotenia rizika pesticídov).

            (4)  Hodnotiaca správa pre diflubenzurón je k dispozícii na adrese http://dissemination.echa.europa.eu/Biocides/ActiveSubstances/0062-18/0062-18_Assessment_Report.pdf.

            (5)  Vestník EFSA (EFSA Journal) (2015) 13(12):4222. Peer review on the review of the approval of the active substance diflubenzuron regarding the metabolite PCA (Vzájomné preskúmanie preskúmania schválenia účinnej látky diflubenzurón, pokiaľ ide o metabolit PCA).

            (6)  EMA/CVMP/153976/2018 MRL, súhrnné stanovisko týkajúce sa MRL pre diflubenzurón,16. marca 2018.

            PRÍLOHA
            V tabuľke 1 prílohy k nariadeniu (EÚ) č. 37/2010 sa zápis týkajúci sa látky „diflubenzurón“ nahrádza takto:

                        Farmakologicky účinná látka

                        Markerové rezíduá

                        Druh zvierat

                        MRL

                        Cieľové tkanivá

                        Iné ustanovenia (podľa článku 14 ods. 7 nariadenia (ES) č. 470/2009)

                        Terapeutická klasifikácia

                        „Diflubenzurón

                        diflubenzurón

                           lososovité ryby

                        10 µg/kg

                        svalstvo a koža v prirodzenom pomere

                        ŽIADNE

                        antiparazitické látky/látky pôsobiace proti ektoparazitom“


title: Vykonávacie nariadenie Komisie (EÚ) 2019/1882 z 8. novembra 2019, ktorým sa začínajú postupy obstarávania na výšku pomoci na súkromné skladovanie olivového oleja

text:
                  11.11.2019

                  SK

                  Úradný vestník Európskej únie

                  L 290/12

         VYKONÁVACIE NARIADENIE KOMISIE (EÚ) 2019/1882
         z 8. novembra 2019,
         ktorým sa začínajú postupy obstarávania na výšku pomoci na súkromné skladovanie olivového oleja
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 18 ods. 2 a článok 20 prvý odsek písm. m) a o),
         keďže:

                     (1)

                     Ceny panenských olivových olejov na španielskom, gréckom a portugalskom trhu boli neustále počas niekoľkých mesiacov nízke a blížili sa referenčným prahom stanoveným v článku 1a ods. 1 písm. g) nariadenia Rady (EÚ) č. 1370/2013 (2).

                     (2)

                     Perspektíva každoročne dobrej úrody v Únii, nahromadenie zásob a súčasná neistota v zahraničnom obchode vytvárajú nerovnováhu medzi ponukou a dopytom, ktorá zasa vyvíja tlak na znižovanie cien panenských olivových olejov a vážne narušuje rozsiahle oblasti únijného trhu.

                     (3)

                     Španielsko je najdôležitejším výrobcom olivového oleja v Únii a má rozhodujúce postavenie pri stanovovaní cien. Preto hrozí, že neobvykle veľké množstvo zásob v Španielsku bude pretrvávať a vážne narušenie únijného trhu s panenskými olivovými olejmi sa bude prehlbovať.

                     (4)

                     S cieľom zmenšiť súčasnú nerovnováhu medzi ponukou a dopytom a zmierniť tieto náročné podmienky na trhu je vhodné poskytnúť pomoc na súkromné skladovanie panenských olivových olejov.

                     (5)

                     Na pomoc na súkromné skladovanie panenských olivových olejov by sa malo vzťahovať delegované nariadenie Komisie (EÚ) 2016/1238 (3) a vykonávacie nariadenie Komisie (EÚ) 2016/1240 (4), ktoré stanovujú spoločné pravidlá na vykonávanie schémy na súkromné skladovanie.

                     (6)

                     Výška pomoci by sa mala stanoviť prostredníctvom postupu obstarávania, aby sa umožnil pružný operačný systém. Na tento účel je vhodné stanoviť niekoľko čiastkových lehôt na predkladanie ponúk.

                     (7)

                     Každý hospodársky subjekt by mal za každú čiastkovú lehotu predložiť najviac jednu ponuku na každú kategóriu panenského olivového oleja, aby mohli uvedené opatrenie využívať rôzne hospodárske subjekty.

                     (8)

                     S cieľom zabezpečiť účinnosť pomoci na súkromné skladovanie a jej skutočný vplyv na trh by sa mala táto pomoc poskytovať na voľne ložený panenský olivový olej. Keďže skladovanie výrobkov je v sektore olív obvyklé, akceptovať by sa mali aj ponuky týkajúce sa už uskladnených panenských olivových olejov.

                     (9)

                     S cieľom dosiahnuť skutočný vplyv na rovnováhu ponuky a dopytu v aktuálnom roku by sa množstvá panenských olivových olejov, na ktoré sa vzťahuje pomoc na súkromné skladovanie, nemali počas určitého minimálneho obdobia skladovania uvádzať na trh. Minimálne obdobie skladovania by sa malo stanoviť na 180 dní.

                     (10)

                     V záujme administratívnej efektívnosti a zjednodušenia by ponuky mali byť oprávnené len v prípade množstiev s hmotnosťou najmenej 50 ton.

                     (11)

                     S cieľom zabrániť nekontrolovanému poklesu cien, pohotovo reagovať na náročné podmienky na trhu a zabezpečiť účinné riadenie tohto opatrenia by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.

                     (12)

                     Výbor pre spoločnú organizáciu poľnohospodárskych trhov nedoručil stanovisko v lehote, ktorú stanovil jeho predseda,

               PRIJALA TOTO NARIADENIE:

            Článok 1

               1.   Samostatný postup obstarávania na pomoc na súkromné skladovanie sa začne v súlade s článkom 17 ods. 1 písm. b) nariadenia (EÚ) č. 1308/2013 pre každú z týchto kategórií panenských olivových olejov, ako sú vymedzené v časti VIII bode 1 prílohy VII k uvedenému nariadeniu:

                           a)

                           extra panenský olivový olej;

                           b)

                           panenský olivový olej;

                           c)

                           lampantový olivový olej.

               2.   Uplatňuje sa delegované nariadenie (EÚ) 2016/1238 a vykonávacie nariadenie (EÚ) 2016/1240.

            Článok 2

               1.   Čiastkové lehoty na predkladanie ponúk (každá lehota sa skončí o 12.00 hod. bruselského času) sa stanovujú takto:

                           a)

                           od 21. novembra 2019 do 26. novembra 2019;

                           b)

                           od 12. decembra 2019 do 17. decembra 2019;

                           c)

                           od 22. januára 2020 do 27. januára 2020;

                           d)

                           od 20. februára 2020 do 25. februára 2020.

                     Ak je posledný deň čiastkovej lehoty štátnym sviatkom, daná lehota sa skončí v predchádzajúci pracovný deň o 12.00 hod. (bruselského času).

               2.   Hospodárske subjekty predložia pre každú čiastkovú lehotu najviac jednu ponuku na každý výrobok uvedený v článku 1 ods. 1

               3.   Minimálne množstvo na jednu ponuku je 50 ton.

               4.   Výška zábezpeky uvedenej v článku 40 písm. b) vykonávacieho nariadenia (EÚ) 2016/1240 je 50 EUR za tonu.

               5.   Pomoc sa poskytuje na voľne ložené výrobky uvedené v článku 1 ods. 1

               6.   Ponuky sa môžu predkladať na už uskladnené výrobky.

               7.   Ponuky sa môžu predkladať iba v Grécku, Španielsku, vo Francúzsku, v Chorvátsku, Taliansku, na Cypre, Malte, v Portugalsku a Slovinsku.

            Článok 3
            Členské štáty oznámia Komisii všetky prípustné ponuky najneskôr do 12.00 hod. (bruselského času) v deň nasledujúci po poslednom dni každej čiastkovej lehoty uvedenej v článku 2 ods. 1

            Článok 4
            Zmluvy o pomoci na súkromné skladovanie sa vzťahujú na obdobie skladovania v dĺžke 180 dní.

            Článok 5
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. novembra 2019

                  Za Komisiu

                  Predseda

               Jean-Claude JUNCKER

            (1)  Ú. v. EÚ L 347, 20.12.2013, s. 671.

            (2)  Nariadenie Rady (EÚ) č. 1370/2013 zo 16. decembra 2013, ktorým sa určujú opatrenia týkajúce sa stanovovania niektorých druhov pomoci a náhrad súvisiacich so spoločnou organizáciou trhov s poľnohospodárskymi výrobkami (Ú. v. EÚ L 346, 20.12.2013, s. 12).

            (3)  Delegované nariadenie Komisie (EÚ) 2016/1238 z 18. mája 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (Ú. v. EÚ L 206, 30.7.2016, s. 15).

            (4)  Vykonávacie nariadenie Komisie (EÚ) 2016/1240 z 18. mája 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o verejnú intervenciu a pomoc na súkromné skladovanie (Ú. v. EÚ L 206, 30.7.2016, s. 71).


title: Vykonávacie nariadenie Rady (EÚ) 2019/1891 z 11. novembra 2019, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele

text:
                  12.11.2019

                  SK

                  Úradný vestník Európskej únie

                  L 291/13

         VYKONÁVACIE NARIADENIE RADY (EÚ) 2019/1891
         z 11. novembra 2019,
         ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2017/2063 z 13. novembra 2017 o reštriktívnych opatreniach vzhľadom na situáciu vo Venezuele (1), a najmä na jeho článok 17 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 13. novembra 2017 prijala nariadenie (EÚ) 2017/2063 o reštriktívnych opatreniach vzhľadom na situáciu vo Venezuele.

                     (2)

                     Rada zdôraznila, že reštriktívne opatrenia sú postupné, cielené, flexibilné a odvolateľné, nemajú vplyv na bežné obyvateľstvo, a ich cieľom je podporiť dôveryhodný a zmysluplný proces, ktorý môže viesť k mierovému vyrokovanému riešeniu.

                     (3)

                     Vzhľadom na ďalšie zhoršovanie sa situácie vo Venezuele Rada 22. januára 2018 prijala vykonávacie nariadenie (EÚ) 2018/88 (2), v ktorom označila sedem osôb na zozname fyzických a právnických osôb, subjektov a orgánov v prílohe IV k nariadeniu (EÚ) 2017/2063.

                     (4)

                     Rada 28. mája 2018 prijala závery, v ktorých uviedla, že predčasné prezidentské voľby vo Venezuele spolu s regionálnymi voľbami, ktoré sa konali 20. mája 2018, neboli slobodné ani spravodlivé. Únia vyzvala na usporiadanie nových prezidentských volieb a uviedla, že bude konať rýchlo s cieľom uložiť ďalšie cielené a reverzibilné reštriktívne opatrenia.

                     (5)

                     V nadväznosti na závery Rady z 28. mája 2018 prijala Rada 25. júna 2018 vykonávacie nariadenie (EÚ) 2018/899 (3), v ktorom označila jedenásť osôb.

                     (6)

                     Vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ”) vydal 25. októbra 2018 vyhlásenie v mene Únie, v ktorom uviedol, že Únia je aj naďalej presvedčená, že pre súčasnú krízu existuje len demokratické politické a mierové riešenie, a zdôraznil záväzok Únie využiť všetky politické nástroje s cieľom prispieť k dosiahnutiu takéhoto riešenia.

                     (7)

                     V kontexte každoročného preskúmania reštriktívnych opatrení na mieste vzhľadom na situáciu vo Venezuele prijala Rada 6. novembra 2018 vykonávacie nariadenie (EÚ) 2018/1653 (4), ktorým zmenila odôvodnenie týkajúce sa jednej označenej osoby.

                     (8)

                     Vysoký predstaviteľ vydal v januári, februári, marci a apríli 2019 vyhlásenia v mene Únie o situácii vo Venezuele, v ktorých zdôraznil pripravenosť Únie naďalej vynakladať maximálne úsilie na opätovné nastolenie demokracie a právneho štátu, podniknúť ďalšie kroky a zareagovať primeranými opatreniami na rozhodnutia a konanie, ktoré budú ďalej ohrozovať demokratické inštitúcie a zásady, zásady právneho štátu a dodržiavanie ľudských práv.

                     (9)

                     Rada 8. júla 2019 prijala vykonávacie nariadenie (EÚ) 2019/1169 (5), ktorým sa aktualizovalo odôvodnenie v prípade troch osôb zaradených do zoznamu.

                     (10)

                     Vysoký predstaviteľ vydal 16. júla 2019 vyhlásenie v mene Únie, v ktorom uviedol, že správa vysokej komisárky Organizácie Spojených národov pre ľudské práva jasne a podrobne potvrdila rozsah a závažnosť porušovania ľudských práv, narúšanie právneho štátu a deštrukciu demokratických inštitúcií vo Venezuele. Únia zároveň uviedla, že je pripravená začať pracovať na uplatňovaní cielených opatrení vo vzťahu k tým členom bezpečnostných síl, ktorí sa podieľajú na mučení a inom závažnom porušovaní ľudských práv.

                     (11)

                     Rada v nadväznosti na vyhlásenie zo 16. júla 2019 a vzhľadom na pretrvávajúcu vážnu situáciu vo Venezuele prijala 26. septembra 2019 vykonávacie nariadenie (EÚ) 2019/1586 (6), v ktorom označila sedem osôb.

                     (12)

                     V uvedenej súvislosti a v súlade s článkom 17 ods. 4 nariadenia (EÚ) 2017/2063 Rada preskúmala existujúce reštriktívne opatrenia vzhľadom na situáciu vo Venezuele.

                     (13)

                     Vzhľadom na pokračujúcu politickú, hospodársku, sociálnu a humanitárnu krízu vo Venezuele a neustále konanie ohrozujúce demokraciu, právny štát a dodržiavanie ľudských práv sa Rada rozhodla predĺžiť existujúce reštriktívne opatrenia vrátane všetkých označení. Tieto opatrenia nemajú vplyv na bežné obyvateľstvo a môžu byť zrušené, ak sa vo Venezuele dosiahne pokrok pri obnove demokracie, právneho štátu a dodržiavania ľudských práv.

                     (14)

                     Označenia jednotlivých osôb v prílohe IV k nariadeniu (EÚ) 2017/2063 sa preskúmali a informácie týkajúce sa ôsmich osôb by sa mali zmeniť.

                     (15)

                     Príloha IV k nariadeniu (EÚ) 2017/2063 by sa preto mala zodpovedajúcim spôsobom zmeniť,

               PRIJALA TOTO NARIADENIE:

            Článok 1
            Príloha IV k nariadeniu (EÚ) 2017/2063 sa mení v súlade s prílohou k tomuto nariadeniu.

            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 11. novembra 2019

                  Za Radu

                  predseda

               F. MOGHERINI

            (1)  Ú. v. EÚ L 295, 14.11.2017, s. 21.

            (2)  Vykonávacie nariadenie Rady (EÚ) 2018/88 z 22. januára 2018, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele (Ú. v. EÚ L 16 I, 22.1.2018, s. 6).

            (3)  Vykonávacie nariadenie Rady (EÚ) 2018/899 z 25. júna 2018, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele (Ú. v. EÚ L 160 I, 25.6.2018, s. 5).

            (4)  Vykonávacie nariadenie Rady (EÚ) 2018/1653 zo 6. novembra 2018, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele (Ú. v. EÚ L 276, 7.11.2018, s. 1).

            (5)  Vykonávacie nariadenie Rady (EÚ) 2019/1169 z 8. júla 2019, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele (Ú. v. EÚ L 183, 9.7.2019, s. 1).

            (6)  Vykonávacie nariadenie Rady (EÚ) 2019/1586 z 26. septembra 2019, ktorým sa vykonáva nariadenie (EÚ) 2017/2063 o reštriktívnych opatreniach vzhľadom na situáciu vo Venezuele (Ú. v. EÚ L 248, 27.9.2019, s. 1).

               PRÍLOHA

            V prílohe IV k nariadeniu (EÚ) 2017/2063 sa záznamy 1, 3, 6, 10, 13, 15, 19 a 21 nahrádzajú takto:

                           Meno

                           Identifikačné údaje

                           Zdôvodnenie

                           Dátum zaradenia do zoznamu

                           „1.

                           Néstor Luis Reverol Torres

                           Dátum narodenia: 28. októbra 1964
                           Pohlavie: muž

                           Minister vnútra, spravodlivosti a mieru od roku 2016. V apríli 2019 bol vymenovaný aj za podpredsedu pre verejné práce a služby a za výkonného tajomníka generálneho štábu pre elektrinu. Bývalý generálny veliteľ Bolívarovskej národnej gardy. Je zodpovedný za vážne porušovanie ľudských práv vrátane mučenia (politických) väzňov a za potláčanie demokratickej opozície vo Venezuele vrátane zákazu a potláčania politických demonštrácií, čoho sa dopúšťajú bezpečnostné sily pod jeho velením.

                           22.1.2018

                           3.

                           Tibisay Lucena Ramírez

                           Dátum narodenia: 26. apríla 1959
                           Pohlavie: žena

                           Predsedníčka Národnej volebnej rady (Consejo Nacional Electoral – CNE). Jej opatrenia a politiky oslabili demokraciu a právny štát vo Venezuele, okrem iného aj tým, že nezabezpečila, aby CNE zostala nestrannou a nezávislou inštitúciou v súlade s venezuelskou ústavou, čím uľahčila zriadenie Ústavodarného zhromaždenia a opätovné zvolenie Nicolása Madura v máji 2018 prostredníctvom prezidentských volieb, ktoré neboli slobodné ani spravodlivé.

                           22.1.2018

                           6.

                           Tarek William Saab Halabi

                           Dátum narodenia: 10. septembra 1963
                           Miesto narodenia:
                           El Tigre, štát Anzoátegui, Venezuela
                           Pohlavie: muž

                           Venezuelský generálny prokurátor vymenovaný Ústavodarným zhromaždením. V rámci tejto funkcie a v rámci predchádzajúcich funkcií ombudsmana a predsedu republikánskej etickej rady oslabil demokraciu a právny štát vo Venezuele tým, že verejne podporoval opatrenia zamerané voči oponentom venezuelskej vlády a odobratie právomocí národnému zhromaždeniu.

                           22.1.2018

                           10.

                           Jesús Rafael Suárez Chourio

                           Dátum narodenia: 19. júla 1962
                           Pohlavie: muž

                           Hlavný veliteľ Venezuelskej bolívarovskej národnej armády a náčelník generálneho štábu hlavného veliteľa. Bývalý generálny veliteľ Venezuelskej bolívarovskej národnej armády a bývalý veliteľ venezuelského regiónu integrálnej obrany centrálnej zóny (REDI Central). Počas pôsobenia vo funkcii generálneho veliteľa Venezuelskej bolívarovskej národnej armády bol zodpovedný za závažné porušovanie ľudských práv jednotkami pod jeho velením vrátane nadmerného používania sily a zlého zaobchádzania zo zadržanými. Zameriaval sa na demokratickú opozíciu a podporoval využívanie vojenských súdov na procesy proti protestujúcim civilistom.

                           25.6.2018

                           13.

                           Elías José Jaua Milano

                           Dátum narodenia: 16. decembra 1969
                           Pohlavie: muž

                           Bývalý minister ľudovej moci pre vzdelávanie. Bývalý predseda prezidentskej komisie pre nelegitímne Národné ústavodarné zhromaždenie. Zodpovedný za podkopávanie demokracie a právneho štátu vo Venezuele v rámci svojej vedúcej úlohy pri zriaďovaní nelegitímneho ústavodarného zhromaždenia.

                           25.6.2018

                           15.

                           Freddy Alirio Bernal Rosales

                           Dátum narodenia: 16. júna 1962
                           Miesto narodenia: San Cristóbal, štát Táchira, Venezuela
                           Pohlavie: muž

                           Vedúci národného kontrolného centra výboru pre miestne zásobovanie a výrobu (CLAP) a generálny komisár SEBIN-u a protektor štátu Táchira. Taktiež generálny komisár Bolívarovskej národnej spravodajskej služby (SEBIN). Ako vedúci výboru CLAP a protektor štátu Táchira môže využívať špeciálne sily (FAES) a ovplyvňovať vymenovania sudcov a prokurátorov. Zodpovedný za podkopávanie demokracie manipuláciou distribúcie pomoci v rámci programu centra CLAP medzi voličmi. Okrem toho je ako generálny komisár SEBIN-u zodpovedný za jeho činnosť, ktorá zahŕňa vážne porušovanie ľudských práv, ako napríklad svojvoľné zadržiavanie.

                           25.6.2018

                           19.

                           Nestor Neptali Blanco Hurtado

                           Dátum narodenia: 26. septembra 1982
                           Číslo preukazu totožnosti: V-15222057
                           Pohlavie: muž

                           Major v Bolívarovskej národnej garde (GNB), pôsobil v súčinnosti s úradníkmi Generálneho riaditeľstva vojenskej kontrarozviedky (Dirección General de Contraeligencia Militar (DGCIM)) minimálne od decembra 2017. Zodpovedný za závažné porušovanie ľudských práv vrátane mučenia, použitia neprimeranej sily a zlého zaobchádzania so zadržanými osobami v zariadeniach DGCIM.

                           27.9.2019

                           21.

                           Carlos Alberto Calderon Chirinos

                           Číslo preukazu totožnosti: V-10352300
                           Pohlavie: muž

                           Vyšší úradník (nazývaný aj ako komisár, riaditeľ a generálny riaditeľ) v Bolívarovskej národnej spravodajskej službe (SEBIN). Zodpovedný za závažné porušovanie ľudských práv vrátane mučenia, použitia neprimeranej sily a zlého zaobchádzania so zadržanými osobami v zariadeniach SEBIN. Predovšetkým sa podieľal na mučení a krutom, neľudskom a ponižujúcom zaobchádzaní so zadržanými osobami v El Helicoide, vo väznici SEBIN, a bol zaň zodpovedný.

                           27.9.2019“.